סרגיי בלטאצ'ה

סרגיי פבלוביץ' בלטאצ'ה (ברוסית: Сергей Павлович Балтача́; נולד ב-17 בפברואר 1958) הוא כדורגלן עבר סובייטי-אוקראיני ששיחק בעמדת המגן, וכיום מאמן כדורגל.

ביוגרפיה

בלטאצ'ה גדל במחלקת הנערים של קבוצת לוקומוטיב ז'דנוב, בגיל 17 התקבל להרכב הראשון של קבוצת מטאליסט חרקוב. כעבור שנה זומן על ידי ולרי לובנובסקי לדינמו קייב, קבוצת צמרת של ליגה הסובייטית הבכירה. בלטאצ'ה שיחק במדי דינמו קייב את מירב שנות הקריירה שלו. זכה עמה בגביע אירופה למחזיקות גביע, ב4 אליפויות וב4 גביעי ברית המועצות. ב-1988 היה בין הראשונים שקיבלו אישור לשחק בקבוצות כדורגל מחוץ לברית המועצות. הוא שיחק במשך 7 שנים בקבוצות מהליגות הנמוכות באנגליה ובסקוטלנד.

בלטאצ'ה שיחק גם בנבחרת ברית המועצות. הוא השתתף עם הנבחרת במונדיאל 1982 (נטל חלק בכל חמשת המשחקים של הנבחרת בטורניר והבקיע שער אחד) וביורו 1988, בו שותף רק במשחק אחד - משחק הגמר מול נבחרת הולנד. כמו כן היה בסגל נבחרת ברית המועצות שסיימה במקום ה-3 באולימפיאדת 1980.

לאחר פרישתו של בלטאצ'ה ממשחק פעיל הוא נשאר לגור בבריטניה. עבד כעוזר מאמן בקבוצות מהליגה הנמוכה בסקוטלנד. בסוף שנות ה-90 פרש מאימון קבוצות ועבד כמורה לחינוך גופני במכללה. החל משנת 2012 מאמן ילדים ונוער בבית הספר לכדורגל של המועדון האנגלי צ'רלטון את'לטיק.

בלטאצ'ה היה נשוי לאולגה בלטאצ'ה, ספורטאית אולימפית בתחום האתלטיקה הקלה. מנישואין אלו נולדו שני ילדים: בן- סרגיי ובת -ילנה. סרגיי הבן, הלך בדרכו של אביו, היה שחקן כדורגל מקצועי. הבת ילנה הייתה טניסאית מקצועית. בשנת 2014 היא מתה ממחלת הסרטן. נכון להיום מתגורר בלטאצ'ה בלונדון עם אשתו השנייה, אוקסנה.

תארים
 אליפות העולם לנוער - 1977
 אליפות אירופה עד גיל 21 - 1980
 מקום שלישי באולימפיאדת מוסקבה ב-1980
 מקום שני באליפות אירופה - 1988
 גביע אירופה למחזיקות גביע - 1986
 אליפת ליגת העל הסובייטית - 1980, 1981, 1985, 1986
 גביע ברית המועצות - 1978, 1982, 1985, 1987

קישורים חיצוניים

מגני כדורגל סובייטים
כדורגלנים סובייטים
כדורגלני דינמו קייב
כדורגלני מטאליסט חרקוב
כדורגלני איפסוויץ' טאון
כדורגלני נבחרת ברית המועצות
כדורגלנים באולימפיאדת מוסקבה (1980)
כדורגלני מונדיאל 1982
כדורגלני יורו 1988
מאמני כדורגל אוקראינים
אוקראינים שנולדו ב-1958
זוכי מדליית ארד אולימפית סובייטים: כדורגל